Rally cross-køreren Ulrik Linnemann fra Suldrup har i denne sæson valgt at fokusere på succes i EM-serien, og det har betydet mindre fokus på DM.

Den 25-årige kører har måtte melde afbud til en DM-afdeling, men bag den nye målsætning er der en højere plan. - Jeg regner med, at min fremtid er ude i den store Verden, og derfor håber jeg på at lave en god placering i EM, og en placering i DM er ikke nær så for mig, siger Ulrik Linnemann. Meldingen om at satse på EM og ikke DM kommer midt i sæsonen, og hos den største rival undrer man sig over tidspunktet. - Det kommer efter, vi havde vundet tre gange i træk, at han ikke gad DM mere, så det virker på en måde som om, at han ikke kan tåle at tabe. Jeg havde set frem til, at vi skulle have kæmpet hele sæsonen, så jeg er lidt bitter over hans beslutning, siger Daniel Svenningsen, der kommer fra Sæby. På Nysumbanen blev det til en sejr til Ulrik Linnemann, men det for dog ikke nordjyden til at ændre på målsætningen. - Det er altid unikt at få en sejr på hjemmebane, men en sejr i udlandet er større end en sejr i Danmark, siger Ulrik Linnemann. På trods af en andenplads, så kunne Daniel Svenningsen i dag lade sig hylde som samlet vinder af dette års DM.